मानव जीवन एवं पर्यावरण एक दूसरे के पर्याय हैं । जहाँ मानव का अस्तित्व पर्यावरण से है, वहीं मानव द्वारा निरन्तर किए जा रहे पर्यावरण के विनाश या क्षति के विषय में चिन्तन करते ही हमें भविष्य की चिंता सताने लगती है। यह आंतरिक पीड़ा हम अतर्मन से झकझोर कर रख देती है। जहाँ पर्यावरण एवं मानव का सम्बन्ध आदिकाल से रहा वहीं हमारे प्राचीन वेदों ऋग्वेद, सामवेद, यजुर्वेद एवं अथर्ववेद में भी पर्यावरण का महत्व दर्शाया गया है। पर्यावरण शब्द का संक्षेप में इस तरह समझा जा सकता है- परि अर्थात चारों ओर आवरण अर्थात ढका हुआ या घिरा हुआ। मानव जीवन के चारों ओर जो भी आवरण है उसे पर्यावरण कहा जाता है। पृथ्वी, आकाश, जल, वायु, वन, वनस्पति, जीव-जन्तु, वृक्ष इत्यादि और वे सभी जिनके मध्य मानव जीवन जीवित रहता है। वे सभी पर्यावरण के अभिन्न अंग हैं एवं एक-दूसरे से जुड़े हुए हैं।